NER ควักเงิน 700 ลบ. ผุดโรงงานที่ 3 ดันกำลังผลิตยางขึ้น 1.72 แสนตัน
NER อัดงบ 700 ล้านบาท ตั้งโรงงานแห่งที่ 3 กำลังผลิตเพิ่มขึ้นอีก 1.72 แสนตัน คาดแล้วเสร็จและเดินเครื่องผลิตภายในไตรมาส 1/67
NER อัดงบ 700 ล้านบาท ตั้งโรงงานแห่งที่ 3 กำลังผลิตเพิ่มขึ้นอีก 1.72 แสนตัน คาดแล้วเสร็จและเดินเครื่องผลิตภายในไตรมาส 1/67
27 มี.ค. 2566

นายชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER เปิดเผยว่า บริษัทเตรียมพร้อมแผนขยายกำลังการผลิตสินค้าประเภทยางแท่งและยางแท่งผสม โดยการลงทุนก่อสร้างโรงงานแห่งที่ 3 กำลังการผลิต 172,800 ตัน ใช้งบลงทุนประมาณ 700 ล้านบาท ปัจจุบันอยู่ระหว่างปรับปรุงที่ดิน คาดว่าจะสร้างแล้วเสร็จพร้อมเดินเครื่องผลิตภายในไตรมาส 1/67 ภายหลังจากการขยายกำลังการผลิตดังกล่าวจะทำให้กำลังการผลิตรวมเพิ่มขึ้นเป็น 688,400 ตันต่อปี
สำหรับภาพรวมผลการดำเนินงานปี 66 บริษัทตั้งเป้าปริมาณขายรวมที่ 5 แสนตัน คิดเป็นรายได้ประมาณ 3 หมื่นล้านบาท โดยสัดส่วนยอดขายแบ่งเป็นในประเทศ 60% และต่างประเทศ 40% จากปี 2565 สัดส่วนยอดขายอยู่ที่  66 : 34 เนื่องจากความต้องการสินค้าที่เพิ่มสูงขึ้นจากการเปิดประเทศโดยเฉพาะจีน และความต้องการรถยนต์ไฟฟ้า (EV) ที่เพิ่มมากขึ้น นอกจากนี้ บริษัทจะมุ่งเน้นการขยายตลาดกลุ่มลูกค้าประเทศต่างๆเพิ่มขึ้น โดยปัจจุบันบริษัทมีการเซ็นสัญญากลุ่มลูกค้าใหม่เพิ่มขึ้นทั้งลูกค้าในประเทศ และลูกค้าต่างประเทศอาทิ จีน สิงคโปร์ อินเดีย เพิ่มขึ้นอีกหลายราย
ด้านธุรกิจสินค้าสำเร็จรูป (สินค้าปลายน้ำ) บริษัทมีแผนการทำการตลาด โดยมุ่งเน้นการวิจัยและพัฒนาสินค้าสำเร็จรูป (สินค้าปลายน้ำ) ต่างๆ ที่ใช้ยางพาราเป็นวัตถุดิบหลักให้เป็นที่ต้องการของตลาด เพื่อเพิ่มมูลค่าให้กับสินค้าอย่างต่อเนื่อง ซึ่งจะทำให้สัดส่วนยอดขายสินค้าปลายน้ำจะเติบโตขึ้นเป็นลำดับ โดยเฉพาะสินค้าในกลุ่มสินค้าสำเร็จรูปที่ใช้ส่วนผสมของยางพาราเป็นวัตถุดิบหลัก เพื่อสร้างการเติบโตอย่างยั่งยืนให้แก่บริษัทในระยะยาว